
ACORD 251/2007, DE 10 D’OCTUBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 62/Autoprov/2007. Autorització provisional campanya per a televisió anomenada El xat de l’alcalde (espot de durada sense especificar). 

1. El 26 de setembre de 2007 ha estat tramés al Consell de l’Audiovisual de Catalunya un escrit (reg. entrada núm. 1532/2007) del Gabinet d’alcaldia de l’Ajuntament de Lleida mitjançant el qual sol·licita a aquest Consell l’autorització provisional de la campanya per a televisió anomenada El xat de l’alcalde (espot de durada sense especificar).
2. Els serveis del Consell de l'Audiovisual de Catalunya han analitzat l’storyboard de l’espot objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

6. Analitzat l’storyboard de l’espot objecte d’aquest expedient tramès pel Gabinet d’alcaldia de l’Ajuntament de Lleida, arran de la campanya institucional per a televisió anomenada El xat de l’alcalde, aquest compleix amb els requisits establerts a l’apartat  2 de l’article 109 de la Llei 22/2006, de 29 de desembre, de la comunicació audiovisual de Catalunya. 

No obstant això, advertir que l’atorgament d’aquesta autorització s’efectua sens perjudici que l’emissió d’aquest espot sigui susceptible d’incórrer en un dels supòsits de  publicitat i televenda prohibides previst a l’article 93.1 de la Llei de la comunicació audiovisual de Catalunya; en concret, el que preveu la lletra c) d’aquest mateix precepte en els termes següents “són publicitat i televenda prohibides: (...) c) La publicitat de contingut essencialment polític dirigida a la consecució d’objectius d’aquesta naturalesa, sens perjudici de les normes aplicables establertes per la legislació sobre règim electoral. (...)”.

Finalment, cal assenyalar que l’obtenció de l’autorització provisional no habilita per emetre la campanya institucional objecte d’aquest expedient. En qualsevol cas, serà requisit indispensable per a l’emissió de l’espot l’obtenció de la corresponent autorització prèvia atorgada pel Consell de l’audiovisual de Catalunya, d’acord amb el que estableix l’apartat 3 de l’article 109 de la Llei 22/2005, de 29 de desembre, de la comunicació audiovisual de Catalunya.

Per tot l’exposat, el Ple del Consell de Audiovisual de Catalunya adopta els següents:

ACORDS

1. Atorgar l’autorització provisional de l’espot per a la campanya institucional anomenada El xat de l’alcalde, sol·licitada pel Gabinet d’alcaldia de l’Ajuntament de Lleida. 

2. Advertir que l’atorgament d’aquesta autorització s’efectua sens perjudici de que l’emissió d’aquest espot sigui susceptible d’incórrer en un dels supòsits de  publicitat i televenda prohibides previst a l’article 93.1 de la Llei de la comunicació audiovisual de Catalunya; en concret, el que preveu la lletra c) d’aquest mateix precepte.

3. Notificar aquest acord al Gabinet d’alcaldia de l’Ajuntament de Lleida.

Barcelona, 10 d’octubre de 2007


Josep M. Carbonell i Abelló
    

           Dolors Comas d’Argemir i Cendra

President            



           Consellera secretària

